b'\n_START_ARTICLE_\nDobermann\n_START_SECTION_\nOprindelse og alder\n_START_PARAGRAPH_\nKarl Friedrich Louis Dobermann (2. januar 1834-9. juni 1894) var skatteopkr\xc3\xa6ver og hundefanger. Han skabte denne hund udelukkende for at beskytte sig selv og sine egne interesser. Dobermann er s\xc3\xa5ledes den eneste hunderace, der udelukkende er skabt med tanke p\xc3\xa5 at forsvare sig mod andre mennesker._NEWLINE_Racen som s\xc3\xa5dan er oprindeligt et produkt af krydsavl med weimaraner, tysk pinscher og vorstehhund. Siden blev ogs\xc3\xa5 beauceron og muligvis greyhound og manchesterterrier krydset ind. Nogle h\xc3\xa6vder, at ogs\xc3\xa5 rottweiler og sch\xc3\xa6ferhund blev krydset ind, men dette er mere usikkert og kan for rottweilerens del have med ligheden i pelsfarve og udseende at g\xc3\xb8re. N\xc3\xa5r det g\xc3\xa6lder sch\xc3\xa6ferhund, h\xc3\xa6nger dette sikkert sammen med, at Dobermann selv benyttede s\xc3\xa5danne hunde til beskyttelse, f\xc3\xb8r han skabte denne nye hunderace._NEWLINE_Karl Friedrich Louis Dobermann viste for f\xc3\xb8rste gang sin nye hunderace frem p\xc3\xa5 et hundemarked i Apolda i 1863. Racen blev anerkendt som s\xc3\xa5dan i 1895, men den f\xc3\xb8rste racestandard blev imidlertid ikke fastlagt f\xc3\xb8r i 1910.\n_START_SECTION_\nUdseende, anatomi og fysik\n_START_PARAGRAPH_\nDobermann er en kvadratisk, muskul\xc3\xb8s og velproportioneret stor hund med kort, glat og sort eller m\xc3\xb8rk brun pels med karakteristiske brune (tan) markeringer og uden underuld. F\xc3\xb8r i tiden havde denne hund ofte kuperede \xc3\xb8rer og hale, men dette er ikke l\xc3\xa6ngere tilladt i Danmark, da det anses for at v\xc3\xa6re dyremishandling. Kupering tillades dog i andre lande. Hanhunde vejer 40-45 kilo og bliver 68-72 centimeter i skulderh\xc3\xb8jde. T\xc3\xa6verne vejer gerne 32-35 kilo og m\xc3\xa5ler 63-68 centimeter i skulderh\xc3\xb8jde.\n_START_SECTION_\nTemperament og egenskaber\n_START_PARAGRAPH_\nDobermann er med sin oprindelse som beskyttelses- og vagthund den ideelle vagthund, men den er samtidig k\xc3\xa6rlig og venlig. Den er b\xc3\xa5de vagtsom, energisk, lydig, intelligent, frygtl\xc3\xb8s og loyal. Den ligger nr. 5 p\xc3\xa5 listen over verdens klogeste hunderacer og egner sig derfor som brugs/politihund. Dobermannen elsker at arbejde og er meget nem at tr\xc3\xa6ne, men kr\xc3\xa6ver en konsekvent opdragelse: Er der sagt nej, s\xc3\xa5 er det nej og ikke m\xc3\xa5ske. Dette betyder ikke, at man skal v\xc3\xa6re h\xc3\xa5rd ved hunden. Den skal blot vide, at den ligger nederst i hierarkiet. Dette g\xc3\xb8res bedst ved positiv indl\xc3\xa6ring, som de fleste bruger i dag. I h\xc3\xa6nderne p\xc3\xa5 en engageret og ansvarlig ejer er det en dejlig, k\xc3\xa6rlig og venlig hund, der er 100\xc2\xa0% loyal over for sin familie. Inden k\xc3\xb8b af en Dobermann, skal man s\xc3\xa6tte sig ind i racens egenskaber og mentalitet og overveje, om man er i stand til at opfylde hundens behov, b\xc3\xa5de for hundens og familiens skyld.'